
PRIPOROČILA

Evropski ekonomsko-socialni odbor (EESO) pozdravlja pričakovano spremembo evropskih podnebnih pravil, v kateri je predlagan zavezujoč podnebni cilj, da se do leta 2040 zmanjšajo neto emisije toplogrednih plinov za 90 % v primerjavi z letom 1990. EESO ponovno izraža podporo podnebnemu cilju 90-odstotnega zmanjšanja neto emisij do leta 2040, saj je to skladno z znanstvenim mnenjem glede pravičnega deleža Evrope v prizadevanju za doseganje cilja 1,5 °C.[footnoteRef:2] Ker je Evropa celina, ki se najhitreje segreva, je odločno globalno podnebno ukrepanje v njenem interesu. [2: 	UL C, C/2024/4667, 9.8.2024, ELI: http://data.europa.eu/eli/C/2024/4667/oj.] 


EESO podpira pristop Komisije, ki je sklenila vključiti smernice o omogočitvenih politikah v člen 1 evropskih podnebnih pravil, kar je v skladu z njegovim preteklim pozivom k omogočitvenim politikam, ki bodo evropski industriji zagotovile konkurenčnost in pravičen prehod s stroškovno učinkovito uporabo vseh brezogljičnih in nizkoogljičnih tehnologij, saj je to edini način za doseganje zahtevnega 90-odstotnega cilja.

Da bi kar najbolje izkoristili diplomatske vzvode Evrope pred konferenco COP30 in preprečili nadaljnje spodkopavanje verodostojnosti, EESO poziva Svet in Parlament, naj najpozneje do septembra oziroma začetka oktobra dosežeta soglasje o podnebnem cilju za leto 2040 in spremljajočem nacionalno določenem prispevku. Ta časovnica bi EU omogočila, da bi smiselno sodelovala z mednarodnimi partnerji in drugimi večjimi onesnaževalci ter pri oblikovanju globalnih ambicij zavzela vodilni položaj.

EESO meni, da bi moralo biti zmanjšanje emisij v EU glavni cilj podnebnih ukrepov in odražati najvišjo možno raven ambicij. EESO priznava, da bi lahko mednarodni dobropisi zagotovili potrebno prožnost za doseganje cilja za leto 2040. Njihova uporaba bi morala biti strogo pogojena z visoko integriteto dobropisov ter bi morala temeljiti na pravu EU in mehanizmu dobropisov iz Pariškega sporazuma. S tem bi upoštevali utemeljene pomisleke glede integritete ter preprečili, da bi dobropisi nadomestili domače podnebne ukrepe ali povzročili socialno ali okoljsko škodo. Dobropisi bi morali biti usklajeni tudi z drugimi zunanjimi in notranjimi politikami EU. EESO priporoča ustanovitev vseevropskega organa za naročanje, spremljanje in zagotavljanje kakovosti dobropisov. Mednarodnih dobropisov ne bi smeli uporabljati za zagotavljanje skladnosti s sistemom trgovanja z emisijami.

EESO ugotavlja, da bo do prihodnje širitve EU najverjetneje prišlo v časovnem okviru cilja za leto 2040. Komisijo poziva, naj pojasni vpliv širitve na podnebni cilj za leto 2040, in sicer tudi to, kako naj se v primeru večje EU izračunata izhodiščno leto 1990 in 90-odstotni cilj. Prav tako poziva Komisijo, naj okrepi podporo državam kandidatkam, da se že vnaprej prilagodijo podnebnim in energetskim politikam EU.

EESO predlaga, da se prednostno obravnavajo mednarodni dobropisi, ustvarjeni v državah kandidatkah. Ker bodo te države verjetno prihodnje države članice, bodo njihovi projekti najverjetneje neposredno prispevali k podnebnim ciljem EU. Da bi upoštevali ta potencial in časovnico širitve, EESO predlaga, da se mednarodni dobropisi držav kandidatk od leta 2031 naprej upoštevajo pri doseganju cilja za leto 2040.

EESO poziva Komisijo, naj pripravi zbirno oceno učinka, osredotočeno na 90-odstotni cilj, vključno z učinkom uporabe mednarodnih dobropisov, s čimer bi podprla oblikovanje okvira politike za leto 2040.

EESO priporoča, da se za utiranje poti do uresničitve podnebnih ciljev, ki krepi evropsko konkurenčnost in zagotavlja visokokakovostna delovna mesta, pri spremembi podnebnih pravil upošteva izvoz čistih tehnologij in vzpostavi pregled kazalnikov o čisti industriji, ki bi beležili zaposlovanje, inovacije in rast izvoza v neto ničelnih sektorjih, da bi usmerjali preverjanje konkurenčnosti EU in prednostno obravnavali procese razogljičenja, usmerjene v izvoz.

Ker imajo podnebne spremembe še posebej velike posledice za evropski agroživilski sektor, ki se hkrati sooča s svetovnimi konkurenti z nižjimi okoljskimi standardi, EESO predlaga, da se v okviru spremembe podnebnih pravil med vidike, ki jih je treba upoštevati v prihodnjih zakonodajnih predlogih, vključi prehranska varnost. EESO poudarja, da imajo kmetje in lastniki gozdov edinstveno vlogo kot skrbniki kopenskih ponorov ogljika. Trajnostne prakse v kmetijstvu prispevajo k zmanjšanju emisij in krepitvi odpornosti, hkrati pa spodbujajo ohranjanje naravnih virov, biotske raznovrstnosti in zdravih ekosistemov ter pozitivno vplivajo na proizvodnjo in kakovost življenja v podeželskih skupnostih.

0. EESO priznava nujnost krepitve evropske obrambe in varnosti, zato poziva Komisijo, naj opredeli in spodbuja tehnološke rešitve z dvojno rabo, ki služijo obrambnim in podnebnim ciljem, vključno s čisto energijo za kritično infrastrukturo, decentralizirano čisto energijo za vojaško logistiko ter nizkoogljičnimi materiali za opremo in gradbeništvo. Te sinergije bi morale biti vključene v podnebne in industrijske strategije.

POJASNILA

EESO je bil prvi evropski organ, ki je stališče o podnebnem cilju za leto 2040 zavzel že leta 2024. Ponovno potrjuje stališča iz mnenja NAT/931[footnoteRef:3], tudi podporo cilju 90-odstotnega zmanjšanja emisij do leta 2040. V skladu z nasvetom Evropskega znanstvenega svetovalnega odbora za podnebne spremembe (ESABCC) bo EU stopila na izvedljivo in verodostojno pot k podnebni nevtralnosti, če bo zasledovala cilj zmanjšanja neto domačih emisij za 90–95 % do leta 2040.[footnoteRef:4] [3: 	UL C, C/2024/4667, 9.8.2024, ELI: http://data.europa.eu/eli/C/2024/4667/oj.]  [4: 	ESABCC 2025, Staying the course on climate action essential to EU security and competitiveness (Sledenje ciljem podnebnih ukrepov je bistveno za varnost in konkurenčnost EU), https://climate-advisory-board.europa.eu/news/staying-the-course-on-climate-action-essential-to-eu-security-and-competitiveness.] 


EESO tako kot v mnenju NAT/931 opozarja, da je ta cilj zahteven in ga bo mogoče doseči le s stimulativnimi politikami, ki bodo evropski industriji zagotovile konkurenčnost in pravičen prehod, ter s stroškovno učinkovito uporabo vseh brezogljičnih in nizkoogljičnih tehnologij. Poleg tega se je zaradi geopolitičnih pretresov v preteklem letu povečala potreba po okrepitvi evropske obrambe in varnosti. Postopno odpravljanje odvisnosti od uvoza fosilnih goriv je za Evropo tudi vprašanje varnosti.

Ambiciozen cilj za leto 2040 temelji na zmanjšanju neto emisij za vsaj 55 % do leta 2030. EESO pozdravlja nedavno oceno Evropske komisije[footnoteRef:5], da so države članice skoraj zapolnile vrzel pri uresničevanju energetskih in podnebnih ciljev do leta 2030 v nacionalnih energetskih in podnebnih načrtih (NEPN). Poziva, da se je treba še naprej osredotočati na izvajanje zakonodajnega svežnja „Pripravljeni na 55“ ter podpiranje evropskih podjetij in gospodinjstev pri prilagajanju na novo zakonodajno okolje. [5: 	https://ec.europa.eu/commission/presscorner/detail/sl/ip_25_1337.] 


Komisija je v sporočilu leta 2024 predložila ocene učinka za podnebni cilj za leto 2040. Predlagani 90-odstotni cilj se v oceni umešča med dva izbirna razpona, in sicer 85–90 % in 90–95 %. EESO poziva Komisijo, naj pripravi zbirno oceno, osredotočeno na 90-odstotni cilj, vključno z učinkom uporabe mednarodnih dobropisov, s čimer bi podprla oblikovanje okvira politike za leto 2040.

EESO je v mnenju NAT/931 predstavil širše politične pomisleke in predloge v zvezi s podnebnim ciljem za leto 2040. To mnenje bo na podlagi tega osredotočeno na predlagano spremembo evropskih podnebnih pravil in dodatne premisleke, ki so se pojavili od sprejetja prejšnjega mnenja.

Cilj za leto 2040 in svetovna podnebna politika

EESO je na plenarnem zasedanju julija 2025 poudaril povezavo med podnebjem, mirom in varnostjo ter pozval EU, naj se v svetovni podnebni diplomaciji uveljavi kot verodostojna in vztrajna voditeljica (REX/599). Ker EU ustvari le 6 % svetovnih emisij, bo morala za omejitev globalnega segrevanja na 1,5 °C poleg uvajanja odločnih domačih podnebnih ukrepov sodelovati tudi z drugimi večjimi onesnaževalci.

Cilj za leto 2040 je podlaga za novi nacionalno določeni prispevek, ki bi ga EU morala predložiti najpozneje septembra, da bo pripravljen še pred konferenco COP30 v Braziliji. EESO poziva Svet in Parlament, naj hitro sprejmeta cilj za leto 2040 in z njim povezan nacionalno določeni prispevek, vključno z okvirnim ciljem za leto 2035. Ker nacionalno določeni prispevek še ni bil predložen, je to že škodilo položaju Evrope v svetovnih pogajanjih o podnebju in zmanjšalo njeno zmožnost, da od drugih velikih gospodarstev zahteva sprejetje ambicioznega nacionalno določenega prispevka.

Razmere v svetovni podnebni diplomaciji so vse zahtevnejše, zlasti odkar so Združene države Amerike drugič odstopile od Pariškega sporazuma. Vendar je prišlo tudi do pozitivnega razvoja. EESO izpostavlja predvsem prelomni sporazum Mednarodne pomorske organizacije (IMO) o predpisih o neto ničelnih emisijah za svetovni ladijski promet, s čimer je bila dejansko ustvarjena prva cena ogljika na svetovni ravni.[footnoteRef:6] [6: 	https://www.imo.org/en/MediaCentre/PressBriefings/pages/IMO-approves-netzero-regulations.aspx.] 


Kitajska je največja povzročiteljica emisij na svetu, njene skupne pretekle emisije pa so leta 2023 presegle emisije EU.[footnoteRef:7] Vendar so kitajske emisije leta 2025 morda dosegle vrhunec, saj država obsežno uvaja čisto energijo.[footnoteRef:8] To bi lahko pomenilo, da bodo tudi svetovne emisije dosegle vrhunec v drugem desetletju 21. stoletja, kakor je leta 2023[footnoteRef:9] predvidela Mednarodna agencija za energijo. Vendar bi lahko ta razvoj ovirali tudi novi dejavniki porabe, kot so podatkovni centri in umetna inteligenca, če bodo temeljili na energiji iz fosilnih goriv. Kitajska namerava predložiti nacionalno določeni prispevek za celotno gospodarstvo, ki bo vključeval vse toplogredne pline. [7: 	Carbon Brief 2024, Analysis: China’s emissions have now caused more global warming than EU (Analiza: Kitajske emisije so že prispevale več h globalnemu segrevanju kot emisije EU), https://www.carbonbrief.org/analysis-chinas-emissions-have-now-caused-more-global-warming-than-eu/.]  [8: 	Carbon Brief 2025, https://www.carbonbrief.org/analysis-clean-energy-just-put-chinas-co2-emissions-into-reverse-for-first-time/.]  [9: 	Mednarodna agencija za energijo 2023, World Energy Outlook 2023 (Svetovna energetska napoved 2023), https://www.iea.org/reports/world-energy-outlook-2023.] 


Kitajska je sicer gospodarska konkurentka in sistemska tekmica EU, vendar je pri blažitvi podnebnih sprememb neizogibna partnerica. EU in Kitajska bi lahko delovali kot nekakšno dvojno gonilo[footnoteRef:10] mednarodnega podnebnega upravljanja in razogljičenja ter tako nadomestili sodelovanje med ZDA in Kitajsko na področju podnebja, ki je bilo ključno za oblikovanje Pariškega sporazuma. Hkrati ostaja zmanjšanje tveganja zaradi pretirane odvisnosti od tehnologij, sestavnih delov in kritičnih surovin iz Kitajske strateška prednostna naloga Evrope. EU bi morala določitev močnega podnebnega cilja za leto 2040 uporabiti kot vzvod za spodbujanje podobno ambicioznega cilja Kitajske. [10: 	IEEP, CGTN Europe 2025, Powering the Twin Engines: Navigating China-EU Climate Cooperation (Energija za dvojno gonilo: obvladovanje sodelovanja med Kitajsko in EU na področju podnebja), https://ieep.eu/wp-content/uploads/2025/06/Powering-the-Twin-Engines-Navigating-China-EU-Climate-Cooperation-2025.pdf.] 


Možna uporaba člena 6 Pariškega sporazuma kot omejenega dela podnebnega cilja EU za leto 2040 bi lahko bila poleg podnebnega financiranja osnova za sodelovanje med severom in jugom na področju podnebja. Ne sme se zgoditi, da bi zaradi odstopa ZDA od večstranskega in dvostranskega sodelovanja na področju podnebja in energije Kitajska postala edina partnerica držav v razvoju pri prehodu na čisto energijo.

Širitev EU in podnebni cilj za leto 2040

EESO ugotavlja, da bo do prihodnje širitve EU najverjetneje prišlo v časovnem okviru cilja za leto 2040. S pristopom novih držav članic se bodo povečale skupne emisije EU, hkrati pa bo mogoče spodbuditi preoblikovanje njihovega energetskega in industrijskega sektorja, ker bodo vključene v strukturo podnebne politike EU. Širitev EU je torej lahko močno orodje za spodbujanje podnebnih ukrepov. Nove države članice lahko prispevajo tudi k razogljičenju celotne EU, saj prispevajo k dostopu do naravnih virov, industrijskih zmogljivosti in strokovnega znanja na področju energije. Po drugi strani pa imajo lahko države kandidatke težave pri usklajevanju s podnebno in energetsko politiko EU, kot je sistem trgovanja z emisijami.

Države kandidatke, s katerimi trenutno potekajo pridružitveni pogovori, torej države Zahodnega Balkana, Ukrajina in Moldavija, skupaj ustvarijo 10–15 % skupnih emisij EU. Ker količina emisij v številnih državah kandidatkah ostaja nespremenjena, bi lahko ta delež narasel, saj se emisije v EU še naprej zmanjšujejo. Na Ukrajino močno vpliva sedanja brutalna ruska agresija. EESO poudarja, da bo neuspešno zmanjševanje emisij v prihodnjih državah članicah vplivalo tudi na zmožnost EU za doseganje svojih podnebnih ciljev, zlasti za leti 2040 in 2050, in svojih nacionalno določenih prispevkov. Zato je podpiranje razogljičenja držav kandidatk v interesu EU.

EESO poziva Komisijo, naj pojasni vpliv širitve na podnebni cilj za leto 2040, in sicer tudi to, kako naj se v primeru večje EU izračunata izhodiščno leto 1990 in 90-odstotni cilj. Prav tako poziva Komisijo, naj okrepi podporo državam kandidatkam, da se že vnaprej prilagodijo podnebnim in energetskim politikam EU. Morebitna uporaba mednarodnih dobropisov v okviru cilja za leto 2040 bi lahko bila učinkovit način za podpiranje držav kandidatk, hkrati pa bi neposredno prispevala k nacionalno določenim prispevkom in podnebnim ciljem EU.

Mednarodni dobropisi kot del cilja za leto 2040 in podnebne politike EU

Komisija v spremembi evropskih podnebnih pravil predlaga, da bi se lahko od leta 2036 pri cilju za leto 2040 upošteval morebitni omejen prispevek visokokakovostnih mednarodnih ogljičnih dobropisov v skladu s členom 6 Pariškega sporazuma v višini do 3 % neto emisij EU iz leta 1990. Člen 6 pogodbenicam omogoča, da sodelujejo in trgujejo z zmanjševanjem in odvzemi emisij. Odprte določbe in smernice za člen 6 so bile dokončno sprejete na konferenci COP29 leta 2024 v Bakuju.

Do leta 2020 je sicer bilo mogoče uporabljati mednarodne dobropise v okviru evropskega sistema za trgovanje z emisijami (ETS), sedanji okvir podnebne politike EU pa ne dovoli uporabe mednarodnih dobropisov za doseganje podnebnega cilja EU. Vendar nekatere države članice EU nameravajo uporabiti člen 6 za doseganje svojih domačih podnebnih ciljev, ki presegajo obveznosti EU. 

Mednarodno sodelovanje in člen 6 lahko odpreta pot za razširitev podnebnih ukrepov in ambicij, saj pogodbenicam omogočata, da podprejo tiste projekte za blaženje podnebnih sprememb, s katerimi je mogoče doseči največji učinek z najnižjimi stroški. Člen 6 je lahko tudi podlaga za okrepljeno sodelovanje med severom in jugom na področju podnebja ter lahko podpre cilje trajnostnega razvoja. Po podatkih okoljskega programa OZN je 60 držav že podpisalo dvostranske sporazume z namenom, da uporabijo člen 6 kot pogodbenice financerke ali pogodbenice gostiteljice rezultatov programa za blažitev podnebnih sprememb.[footnoteRef:11] [11: 	https://unepccc.org/article-6-pipeline/.] 


EESO priznava, da bi lahko omejena uporaba mednarodnih dobropisov zagotovila potrebno prožnost za doseganje zahtevnega 90-odstotnega cilja. Vendar obstajajo resni pomisleki glede integritete dobropisov, izdanih v skladu s členom 6. Projekti, financirani z ogljičnimi dobropisi, so bili deležni kritik v zvezi s slabo preglednostjo, dodatnostjo in vključenostjo lokalnega prebivalstva. EESO ugotavlja, da je Evropski znanstveni svetovalni odbor za podnebne spremembe (ESABCC) odsvetoval[footnoteRef:12] uporabo mednarodnih dobropisov za doseganje cilja za leto 2040, saj bi se lahko tako sredstva preusmerila od domačih naložb in ogrozila okoljska celovitost. [12: 	https://climate-advisory-board.europa.eu/news/staying-the-course-on-climate-action-essential-to-eu-security-and-competitiveness.] 


EESO zato meni, da mora Komisija v pravu EU urediti merila porekla in kakovosti ter druge pogoje v zvezi z nakupom in uporabo mednarodnih ogljičnih dobropisov. Mednarodne ogljične dobropise je nujno treba pozorno spremljati, da se poskrbi za izpolnjevanje določenih pravnih pogojev. Uporaba dobropisov bi morala izhajati iz temeljite ocene učinka.

EESO priporoča, naj bo uporaba mednarodnih dobropisov v podnebni strukturi EU strogo pogojena z visoko integriteto dobropisov. Pogoje bi bilo treba oblikovati v sodelovanju z odborom ESABCC in nadzornim organom iz člena 6.4, temeljiti pa morajo na mehanizmu dobropisov iz Pariškega sporazuma. Da bi izboljšali preglednost in preprečili spodkopavanje domačih ambicij, ti dobropisi ne smejo nadomestiti domačih prizadevanj v sektorjih s stroškovno učinkovitimi možnostmi razogljičenja in bi jih bilo treba sprejeti le pri projektih z dokazano dodatnostjo ter socialnimi in okoljskimi varovalkami.

Pri uporabi mednarodnih dobropisov bi bilo treba poleg pogojev, ki se nanašajo na integriteto, upoštevati tudi druge cilje zunanje in notranje politike EU, med drugim v zvezi z vrsto in vsebino projektov ter državami, v katerih se ti projekti izvajajo. Treba se je izogibati projektom, ki bi neposredno financirali strateške konkurente evropskih industrijskih panog. Poleg tega bi morali biti projekti namenjeni ustvarjanju dodatnih koristi na področju trajnostnega razvoja, kot je izkoreninjenje energetske revščine, ter spodbujanju uporabe in izvoza evropskih čistih tehnologij in podnebnih rešitev. 

Izbira držav, ki bodo gostile projekte iz člena 6, lahko pripomore k poglobitvi zunanjih partnerstev EU. Da bi dosegli sinergije politik in povečali učinek, bi lahko dajali prednost projektom v državah gostiteljicah, ki so povezane s pobudami, kot so partnerstva za čisto trgovino in naložbe, partnerstva za pravičen energetski prehod in sosedska politika EU, ter podpori najmanj razvitim državam. Kot ugotavlja Komisija, bi morala biti uporaba mednarodnih dobropisov povezana s povečanjem ambicij nacionalno določenih prispevkov držav gostiteljic.

EESO zlasti spodbuja preučitev sodelovanja z državami kandidatkami za članstvo v EU v okviru člena 6, saj bi to podprlo njihovo pot do članstva v EU in bi verjetno neposredno prispevalo k nacionalno določenim prispevkom in podnebnim ciljem EU. Zato je manj verjetno, da bi mednarodni dobropisi, ustvarjeni v državah kandidatkah, nadomestili domače podnebne ukrepe EU. Da bi upoštevali ta potencial in časovnico širitve, EESO predlaga, da se mednarodni dobropisi, ki se ustvarijo v državah kandidatkah, od leta 2031 naprej upoštevajo pri doseganju cilja za leto 2040. Ti dobropisi bi morali dosegati enako visoke standarde kakovosti kot drugi dovoljeni dobropisi. Da bi olajšali sistemsko preobrazbo in uskladitev s podnebno in energetsko politiko EU, bi bilo treba razmisliti o možnosti vštetja političnih ukrepov.[footnoteRef:13] [13: 	Perspectives Climate Group 2025, Methodologies for policy crediting under the Paris Agreement Crediting Mechanism (Metodologija za vštetje političnih ukrepov v okviru mehanizma dobropisov iz Pariškega sporazuma), https://perspectives.cc/publication/methodologies-for-policy-crediting-under-the-paris-agreement-crediting-mechanism/.] 


Vseevropski organ ali platforma bi lahko združila povpraševanje, povečala vpliv projektov na podnebje in njihove dodatne koristi ter spremljala in zagotavljala kakovost projektov v primerjavi s projekti, ki jih naročijo posamezne države članice. EESO priporoča primerjalno analizo mednarodnih primerov, kot sta japonski skupni mehanizem dobropisov in švicarska fundacija Klik, in razmislek o ustanovitvi podobnega organa na ravni EU.

Mednarodno sodelovanje je mogoče vključiti v okvir podnebne politike EU na več načinov, na primer po sektorjih (ETS, uredba o porazdelitvi prizadevanj, sektor rabe zemljišč, spremembe rabe zemljišč in gozdarstva) in po akterjih (Komisija, država članica ali podjetja). EESO se strinja s predlogom Komisije, da se takšni mednarodni dobropisi ne bi smeli uporabljati za zagotavljanje skladnosti s sistemom trgovanja z emisijami. Mednarodne dobropise bi torej morale uporabljati predvsem države članice ob podpori Komisije.

Sistem trgovanja z emisijami je najpomembnejše orodje EU za spodbujanje zmanjšanja emisij ter doseganje podnebnih ciljev za leti 2030 in 2040. Predvidljiva cena ogljika je ključna za gospodarsko upravičenost naložb v razogljičenje. Zato EESO poudarja, da je treba ohraniti integriteto tega sistema, in svari pred ponovno uvedbo mednarodnih dobropisov v ETS, saj bi lahko povzročili motnje na trgu. Boljši način za izboljšanje ETS bi bila povezava doslednih odvzemov ogljika s sistemom trgovanja z emisijami.

Vloga odvzemov in prožnosti

EESO poudarja, da se s postopno odpravo fosilnih goriv dejansko zmanjšajo emisije. Odvzemi ogljika so v okviru izvajanja razogljičenja sicer vse pomembnejši za doseganje podnebnih ciljev EU, vendar je pretirano zanašanje na kopenske in industrijske ponore povezano z nejasnostmi in tveganjem, da bomo za vedno vezani na uporabo fosilnih goriv ali pa da bomo ponore izgubili zaradi gozdnih požarov, škodljivcev ali drugih nevarnosti. Odvzemi imajo pomembno dopolnilno vlogo. Prožnost med sektorji sicer lahko pripomore k utiranju stroškovno učinkovite poti do podnebnih ciljev, vendar je treba pri tem dajati prednost zmanjšanju emisij.

EESO je v mnenju NAT/931 pozval Komisijo, naj z znanstvenega in ekonomskega vidika oceni ravnovesje med zmanjšanjem in odvzemi ogljika. Nedavno modeliranje odbora ESABCC in Skupnega raziskovalnega središča[footnoteRef:14] kaže na precejšnjo negotovost glede predvidene zmogljivosti kopenskih ponorov po letu 2030 zaradi vse večje podnebne ranljivosti. EESO zato predlaga previdnostno merilo za delež kopenskih ponorov ogljika v cilju za leto 2040, ki naj denimo ne preseže 5 % skupnega cilja. Tako bi poskrbeli, da se bo prednostno obravnavalo neposredno zmanjšanje emisij, hkrati pa se bo še vedno opozarjalo, da je treba ohranjati in upravljati ponore ogljika. [14: 	ESABCC 2025, https://climate-advisory-board.europa.eu/reports-and-publications/2025-02-21-scaling-up-carbon-dioxide-removals-recommendations-for-navigating-opportunities-and-risks-in-the-eu.pdf/@@download/file; Skupno raziskovalno središče 2025, https://joint-research-centre.ec.europa.eu/jrc-news-and-updates/european-forest-carbon-sink-declining-can-we-reverse-trend-2025-07-30_en.] 


EESO poudarja, da imajo kmeti in lastniki gozdov edinstveno vlogo kot skrbniki kopenskih ponorov ogljika, saj lahko povečajo zajem ogljika iz ozračja in ustvarijo biomaso za nadomeščanje fosilnih materialov. Da se ta praksa spodbudi, je nujno izvajati okvir za odvzeme ogljika in sekvestracijo ogljika v kmetijske površine (CRCF). Tudi sonaravne rešitve od kmetijskega gozdarstva do mokrišč in ozelenitve mest lahko imajo dodatne koristi tako na področju prilagajanja kot biotske raznovrstnosti.

EESO poudarja, da mora prehranska varnost ostati v središču podnebne in kmetijske politike, zlasti ker posledice podnebnih sprememb ogrožajo proizvodnjo hrane po vsem svetu. Ponavlja svoj poziv iz mnenja NAT/931, da je treba v tesnem dialogu s kmeti in drugimi deležniki določiti okvirni cilj za zmanjšanje emisij v agroživilskem sektorju.

EESO podpira predlog Komisije, da se v ETS vključijo trdni ukrepi za industrijske odvzeme ogljika. Ugotavlja, da po podatkih ocene učinka tudi v najbolj ambicioznih scenarijih v sektorju ETS obstajajo preostale emisije. Zato lahko vključitev trajnih odvzemov, še posebej z zajemanjem in shranjevanjem ogljika iz bioenergije (BECCS) ter neposrednim zajemanjem in shranjevanjem ogljika iz zraka (DACCS), pripomore k upravljanju likvidnosti na upadajočem trgu, uravnoteženju emisij, ki jih je težko znižati, in spodbudam za razširitev zajemanja ogljika.

Omogočitvene politike za podnebni cilj za leto 2040

Zahteven podnebni cilj morajo dopolnjevati omogočitvene politike za zagotovitev evropske konkurenčnosti, pravičnega prehoda in stroškovno učinkovite uporabe vseh brezogljičnih in nizkoogljičnih tehnologij. EESO zato pozdravlja, da Komisija v spremembo podnebnih pravil vključuje smernice za prihodnje zakonodajne predloge. Pri tem so na splošno upoštevani gospodarski, socialni in okoljski vidiki, kar je potrebno za uresničitev podnebnih ciljev EU. Na podlagi teh smernic je treba oblikovati strukturo podnebne politike po letu 2030, vključno s temeljitimi ocenami učinka, in se osredotočiti na izvajanje.

EESO pozdravlja ponovno osredotočenost na konkurenčnost Evrope v dogovoru o čisti industriji. V mnenju NAT/931 je pozval Komisijo, naj preverjanje konkurenčnosti razširi na druga večja gospodarstva, vključno z njihovo podnebno, energetsko in industrijsko politiko ter gospodarskimi kazalniki. Glede na nedavni razvoj dogodkov v ZDA, med drugim odpravo subvencij za čisto energijo in industrijo iz akta za znižanje inflacije (IRA), bi EU lahko postala glavni cilj naložb v proizvodnjo čistih tehnologij in materialov. Kot je navedeno v sporočilu Uresničevanje dogovora o čisti industriji[footnoteRef:15], bi si morala Evropa prizadevati tudi za sistematično povečanje izvoza svojega sektorja čistih tehnologij, ki se je povečal hitreje kot izvoz ZDA, vendar zaostaja za kitajskim izvozom. Za spremljanje zaposlovanja, inovacij in rasti izvoza v neto ničelnih sektorjih bi lahko vzpostavili pregled kazalnikov o čisti industriji. [15: 	Evropska komisija 2025, COM(2025) 378 final; https://commission.europa.eu/document/download/ae2ea9ea-d037-4920-bbf6-a4183b747e34_en?filename=COM_2025_378_1_EN_ACT_part1_v5.pdf.] 


Z ohranjanjem dinamične evropske industrijske baze, ki je temelj za proizvodnjo čistih tehnologij in materialov, se ključno prispeva k odprti strateški avtonomiji. Glede na analizo podatkov Eurostata[footnoteRef:16] so države EU med letoma 2019 in 2023 izgubile več kot 850 000 delovnih mest v industriji. EESO poudarja, da je potrebna zaščita pred selitvijo virov CO2, z večstranskimi sporazumi, trgovinskimi pogajanji in politikami EU pa moramo spodbujati enake konkurenčne pogoje. [16: 	Evropska konfederacija sindikatov 2024: EU je v samo štirih letih izgubila milijon delovnih mest v proizvodnji; https://www.etuc.org/en/pressrelease/eu-loses-almost-million-manufacturing-jobs-just-4-years.] 


EESO priznava, da je nujno okrepiti evropsko obrambo, varnost in pripravljenost, hkrati pa si prizadevati za doseganje naših podnebnih ciljev. Po navedbah inštituta Bruegel[footnoteRef:17] je mogoče najti več sinergij med podnebjem in obrambo, na primer na področjih čiste energije, inovacij, pravičnega prehoda in pripravljenosti. EESO poziva Komisijo, naj si aktivno prizadeva opredeliti in spodbujati možne načine, na katere lahko osredotočenost na obrambo in obrambno industrijo, ki je nujna, prispeva tudi k podnebnim ciljem. Poleg tega so odločni ukrepi za blažitev podnebnih sprememb in prilagajanje nanje bistven del evropske varnosti in pripravljenosti. Glede na oceno učinka bi lahko prizadevanja za 90-odstotno znižanje emisij zmanjšala odvisnost EU od uvoza energije z več kot 55 % na 25 %, kar bi prispevalo k trenutnim prizadevanjem za postopno odpravo uvoza ruske energije. [17: 	Bruegel 2025, https://www.bruegel.org/analysis/defence-and-climate-seven-points-common-agenda.] 


PREDLOGI SPREMEMB ZAKONODAJNEGA PREDLOGA EVROPSKE KOMISIJE

Predlog spremembe 1
(povezano s priporočilom 1.4)

	Predlog Komisije
	Predlog spremembe EESO

	od leta 2036 se v zvezi z morebitnim omejenim prispevkom k cilju za leto 2040 z uporabo visokokakovostnih mednarodnih dobropisov v skladu s členom 6 Pariškega sporazuma v višini 3 % neto emisij EU iz leta 1990, s čimer se podpirajo EU in tretje države pri doseganju krivulj neto zmanjševanja emisij toplogrednih plinov, združljivih s ciljem Pariškega sporazuma, da se zadrži zvišanje povprečne svetovne temperature precej pod 2 °C in da se nadaljujejo prizadevanja za omejitev dviga temperature na 1,5 °C glede na predindustrijske ravni, šteje, da se izvor, merila kakovosti in drugi pogoji glede pridobitve in uporabe takih dobropisov urejajo s pravom Unije;
	od leta 2036, oziroma od leta 2031 za dobropise iz držav kandidatk EU v aktivnih pridružitvenih pogajanjih, se v zvezi z morebitnim omejenim prispevkom, ki ga ni mogoče uporabiti za izpolnjevanje zahtev EU ETS, k cilju za leto 2040 z uporabo visokokakovostnih mednarodnih dobropisov v skladu s členom 6 Pariškega sporazuma v višini 3 % neto emisij EU iz leta 1990, s čimer se podpirajo EU in tretje države pri doseganju krivulj neto zmanjševanja emisij toplogrednih plinov, združljivih s ciljem Pariškega sporazuma, da se zadrži zvišanje povprečne svetovne temperature precej pod 2 °C in da se nadaljujejo prizadevanja za omejitev dviga temperature na 1,5 °C glede na predindustrijske ravni, šteje, da se izvor, merila kakovosti in drugi pogoji glede pridobitve in uporabe takih dobropisov urejajo s pravom Unije;



	Obrazložitev

	Podana v poglavjih Širitev EU in podnebni cilj za leto 2040 ter Mednarodni dobropisi kot del cilja za leto 2040 in podnebne politike EU.



Predlog spremembe 2
(povezano s priporočilom 1.4)

	Predlog Komisije
	Predlog spremembe EESO

	od leta 2036 se v zvezi z morebitnim omejenim prispevkom k cilju za leto 2040 z uporabo visokokakovostnih mednarodnih dobropisov v skladu s členom 6 Pariškega sporazuma v višini 3 % neto emisij EU iz leta 1990, s čimer se podpirajo EU in tretje države pri doseganju krivulj neto zmanjševanja emisij toplogrednih plinov, združljivih s ciljem Pariškega sporazuma, da se zadrži zvišanje povprečne svetovne temperature precej pod 2 °C in da se nadaljujejo prizadevanja za omejitev dviga temperature na 1,5 °C glede na predindustrijske ravni, šteje, da se izvor, merila kakovosti in drugi pogoji glede pridobitve in uporabe takih dobropisov urejajo s pravom Unije;
	od leta 2036 se v zvezi z morebitnim omejenim prispevkom, ki ga ni mogoče uporabiti za izpolnjevanje zahtev EU ETS, k cilju za leto 2040 z uporabo visokokakovostnih mednarodnih dobropisov v skladu s členom 6 Pariškega sporazuma v višini 3 % neto emisij EU iz leta 1990, s čimer se podpirajo EU in tretje države pri doseganju krivulj neto zmanjševanja emisij toplogrednih plinov, združljivih s ciljem Pariškega sporazuma, da se zadrži zvišanje povprečne svetovne temperature precej pod 2 °C in da se nadaljujejo prizadevanja za omejitev dviga temperature na 1,5 °C glede na predindustrijske ravni, šteje, da se izvor, merila kakovosti, spremljanje, poročanje, preglednost in odgovornost in drugi pogoji glede pridobitve in uporabe takih dobropisov urejajo s pravom Unije;



	Obrazložitev

	Podana v poglavjih Širitev EU in podnebni cilj za leto 2040 ter Mednarodni dobropisi kot del cilja za leto 2040 in podnebne politike EU.



Predlog spremembe 3
(povezano s priporočilom 1.8)

	Predlog Komisije
	Predlog spremembe EESO

	(j) podnebni ukrepi kot gibalo naložb in inovacij;
	(j) podnebni ukrepi kot gibalo naložb, inovacij ter izvoza čistih tehnologij in rešitev;



	Obrazložitev

	Podana v poglavju Omogočitvene politike za podnebni cilj za leto 2040.



Predlog spremembe 4
(povezano s priporočilom 1.9)

	Predlog Komisije
	Predlog spremembe EESO

	V členu 1(5) se doda nova točka (x).
	(x) zagotavljanje prehranske varnosti



	Obrazložitev

	Podana v poglavju Vloga odvzemov in prožnosti.



V Bruslju, 8. septembra 2025


Predsednik strokovne skupine za kmetijstvo, razvoj podeželja in okolje
Peter SCHMIDT

_____________

